เคาะขวาอีกรอบ
* สุดสัปดาห์ก่อนเป็นอีกครั้งที่ “โมนิก้า” ได้เห็น “แรงซื้อ” กับ “แรงขาย” ยื้อกันไปมาอย่างสนุกสนาน ก่อนจะลงเอยด้วยการยืนปิดที่ระดับ 1,327.05 จุด ลบไป 19.64 จุด ท่ามกลางมูลค่าการซื้อขาย 5.80 หมื่นล้านบาท มันไม่ใช่เรื่องที่อยู่เหนือความคาดหมายแต่อย่างใด เพราะตลาดหุ้นกำลังเผชิญกับเรื่อง sell on fact ผสานกับความวุ่นวายในประเทศ และต่างประเทศยังไม่มีทางออก ส่งผลให้สถานการณ์กลับมายุ่งเหยิงอีกคำรบเจ้าค่ะ
16 ส.ค. 2563

เจาะกระดาน : โมนิก้าและทีมงาน
* สุดสัปดาห์ก่อนเป็นอีกครั้งที่ “โมนิก้า” ได้เห็น “แรงซื้อ” กับ “แรงขาย” ยื้อกันไปมาอย่างสนุกสนาน ก่อนจะลงเอยด้วยการยืนปิดที่ระดับ 1,327.05 จุด ลบไป 19.64 จุด ท่ามกลางมูลค่าการซื้อขาย 5.80 หมื่นล้านบาท มันไม่ใช่เรื่องที่อยู่เหนือความคาดหมายแต่อย่างใด เพราะตลาดหุ้นกำลังเผชิญกับเรื่อง sell on fact ผสานกับความวุ่นวายในประเทศ และต่างประเทศยังไม่มีทางออก ส่งผลให้สถานการณ์กลับมายุ่งเหยิงอีกคำรบเจ้าค่ะ
* ประกอบกับตอนบ่าย ๆ ของวันศุกร์ที่ผ่านมา เกิดกระแสข่าวลือเกี่ยวกับไวรัสมรณะขึ้นมาอีกครั้ง จึงทำให้นักเล่นไม่กล้าเข้าไปรับหุ้นในช่วงที่ย่อตัวลงมาแรง ๆ เพราะทุกคนคิดไปในทางเดียวกันว่า น่าจะมีของถูกให้ซื้ออีกเพียบ ดัชนีถึงไหลรูดหลุดแนวรับสำคัญที่เป็นจุดตั้งฐานลงไปอย่างง่ายดาย กลายเป็นจังหวะที่ทำให้เดี๊ยนรู้สึกเฉย ๆ เหมือนก่อนหน้านี้ทุกประการพะยะค่ะ
* เนื่องจากเห็นกันมาเป็นเวลาหลายเดือนว่า กรอบใหญ่ของการเล่นอยู่ในระดับ 1,300-1,370 จุด ขณะเดียวกันกรอบย่อยก็มีการเคลื่อนตัวในทิศทางที่สูงขึ้นอย่างช้า ๆ “โมนิก้า” ถึงอยากให้แฟนคลับที่ถนัดเล่นสั้น ๆ ลองพิจารณาการเคาะขวาอีกรอบ เพราะแพตเทิร์นการไหลลงเหมือนก่อนหน้านี้เป๊ะ ๆ จึงเชื่อว่า การเด้งขึ้นก็คงเกิดขึ้นตามหลังมาติด ๆ (อ้างอิงจากกราฟเทคนิค) นะคะ
* วันนี้เลยไม่ต้องถามถึงหุ้นรายตัวให้เสียเวลา เพราะบลูชิพก็โดนนักเล่นสถาบันถล่มยับ ขณะที่หุ้นเล็กก็ต้องยอมจำนนด้วยกำไรวิ่งไม่ทันราคาหุ้นในกระดาน แต่ทั้งหลายทั้งปวงก็มีความเชื่อว่า ผลงานในไตรมาส 3 จะฟื้นตัวอย่างมีนัยสำคัญ “โมนิก้า” ถึงนำเรื่องราวดังกล่าวมาบอกเล่าเพื่อเป็นวิทยาทาน เพราะโลกของการลงทุนมักใช้ความเชื่อเป็นธงนำในการเข้ามาเก็งกำไรนะจะบอกให้
* ก่อนจากกันขอทิ้งท้ายที่เรื่องร้อนของ WEH ภายใต้การเล่นลิ้นของจอมกะล่อนอย่าง อาตี๋ ณ. มันมีเรื่องหลอกขายฝันไปวัน ๆ เกิดขึ้นอีกแล้ว “โมนิก้า” จึงต้องออกมาแฉถึงความโกหกพกลมที่เกิดขึ้นอีกสักหน่อย ขืนปล่อยไว้อาจสร้างความเสียหายในวงกว้าง เพราะเหตุการณ์ล่าสุดมีการกล่าวอ้างถึงที่ปรึกษาการเงินชื่อดังอย่าง เฮีย ว. แห่งค่าย บล.ฟิ..อาสาพาหุ้นตัวนี้เข้าตลาดหุ้นนะซี
* ข่าวนี้ทำให้คนในวงการสั่นสะเทือนเลื่อนลั่นกันไปหมด เพราะเหมือนเป็นการปลุกความหวังของผู้ถือหุ้นรายย่อยขึ้นมาอีกครั้ง พร้อมกับมีการส่งเทียบเชิญดินเนอร์มื้อค่ำแบบ “เอ็กซ์คลูซีฟ” ในวันพุธที่ 19 ส.ค. ศกนี้ แถมยังมีการกล่าวอ้างถึงเฮียคนดังกล่าวจะโฟนอินเข้ามาบอกเล่ากลเม็ดในการเข้าตลาดหุ้น เดี๊ยนถึงอยากให้ผู้ถือหุ้นรายย่อยที่มีกว่า 200 คนลองตรึกตรองเรื่องนี้มากเป็นพิเศษเจ้าค่ะ
* เนื่องจากคนใกล้ชิดที่ปรึกษาทางการเงินออกมา “ยืนยัน นั่งยัน” แบบหัวเด็ดตีนขาดว่า เฮีย ว. ถอนตัวจากเรื่องดังกล่าวมานานแล้ว “โมนิก้า” ถึงกล้าพูดได้เต็มปากเต็มคำว่า พฤติกรรมของอาตี๋รายนี้มันสุดจะบรรยายจริง ๆ โดยเฉพาะการโป้ปดเพื่อให้ตัวเองรอดไปวัน ๆ มันทำให้สังคมสับสนอลหม่านไปหมดทุกด้าน เพราะจนป่านนี้ยังไม่รู้ว่า อะไรเป็นเรื่อง “จริง” อะไรเป็นเรื่อง “เท็จ” นะซี
* ดังเช่นสำนักงานกฎหมายชื่อดังของประเทศอย่าง ว. ก็ประกาศก้องกลางวงประชุมกรรมการว่า การโหวต อาตี๋ ณ. แอนด์เดอะแก๊งให้ออกจากอำนาจบริหาร มีโอกาสกลายเป็นชนวนเหตุที่ทำให้แบงก์ตราใบโพธิ์พิจารณาหยุดสนับสนุนเงินทุนทันทีนั้น “โมนิก้า” มองเป็นเรื่อง พูดเอง..เออเอง และคงต้องให้หัวเรือใหญ่ของแบงก์สีม่วงออกมาชี้แจงสักหน่อย เพื่อทำให้เห็นว่า ทิศทางต่อจากนี้จะเดินอย่างไรเจ้าค่ะ
* ป.ล. สาเหตุที่ทำให้เดี๊ยนต้องเม้าท์ถึงหุ้น WEH อีกครั้งเป็นเพราะสงครามแย่งชิงอำนาจบริหารเกิดขึ้นอีกรอบ แถมในช่วงไม่กี่วันที่ผ่านมา เมียของอาตี๋กับพรรคพวกที่คอยสูบเงินบริษัทก็ถูกอัปเปหิไปเสียที จึงน่าจะทำให้การวัดพลังระหว่าง ป.พาเพลิน กับ อาตี๋ ณ. ตื่นเต้นเร้าใจขึ้นมาในบัดดล หลังข่าวล่าสุดแพลม ๆ ออกมาในทำนองฝ่ายแรกรวบหุ้นได้มากถึง 54% แล้วนะจ๊ะ